ประกาศประธานศาลปกครองสูงสุด เรื่อง การจัดตั้งแผนกคดีวินัยการคลังและการงบประมาณในศาลปกครองชั้นต้น

ประกาศประธานศาลปกครองสูงสุด
ประกาศประธานศาลปกครองสูงสุด
เรื่อง
การจัดตั้งแผนกคดีวินัยการคลังและการงบประมาณในศาลปกครองชั้นต้น
 

โดยที่ปัญหาเกี่ยวกับวินัยการคลังและการงบประมาณก่อให้เกิดความเสียหายต่อเสถียรภาพของฐานะการคลังภาครัฐ
ประเทศชาติและประชาชนเป็นอย่างมาก สมควรให้การดำเนินกระบวนวิธีพิจารณาคดีวินัยการคลังและการงบประมาณเป็นไปด้วยความรวดเร็ว
เพื่อให้ทันต่อการป้องกันความเสียหายที่อาจเกิดขึ้น
อันจะเป็นประโยชน์แก่การบริหารราชการแผ่นดินของรัฐ

อาศัยอำนาจตามความในมาตรา ๗ วรรคสองและวรรคสาม และมาตรา ๗/๑
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๖) พ.ศ. ๒๕๕๔
ประธานศาลปกครองสูงสุดโดยความเห็นชอบของคณะกรรมการตุลาการศาลปกครองออกประกาศให้จัดตั้งแผนกในศาลปกครองชั้นต้น
ดังต่อไปนี้

ข้อ ๑ ประกาศนี้เรียกว่า
ประกาศประธานศาลปกครองสูงสุด เรื่อง
การจัดตั้งแผนกคดีวินัยการคลังและการงบประมาณในศาลปกครองชั้นต้น

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้จัดตั้งแผนกคดีวินัยการคลังและการงบประมาณในศาลปกครองชั้นต้น
เพื่อทำหน้าที่พิจารณาพิพากษาและดำเนินการทั้งปวงในคดีวินัยการคลังและการงบประมาณภายในเขตอำนาจของศาลปกครองชั้นต้น
ในกรณีที่มีความจำเป็นเพื่อประโยชน์แก่ทางราชการ
อธิบดีศาลปกครองชั้นต้นอาจมอบหมายให้ตุลาการในแผนกคดีวินัยการคลังและการงบประมาณพิจารณาพิพากษาคดีอื่นใดตามที่เห็นสมควรด้วยก็ได้

ข้อ ๔ ให้มีตุลาการหัวหน้าแผนกคดีวินัยการคลังและการงบประมาณในศาลปกครองชั้นต้น
เป็นผู้รับผิดชอบงานของแผนก

ข้อ ๕ ให้แผนกคดีวินัยการคลังและการงบประมาณในศาลปกครองชั้นต้น
ประกอบด้วย องค์คณะและตุลาการผู้แถลงคดีที่มีความเชี่ยวชาญคดีวินัยการคลังและการงบประมาณ
โดยมีจำนวนองค์คณะและตุลาการผู้แถลงคดีตามที่อธิบดีศาลปกครองชั้นต้นประกาศกำหนด

ข้อ ๖ แผนกคดีวินัยการคลังและการงบประมาณในศาลปกครองชั้นต้นจะเริ่มดำเนินการเมื่อใด
ให้เป็นไปตามประกาศของอธิบดีศาลปกครองชั้นต้น แต่ทั้งนี้ ต้องไม่เกินกว่าสามสิบวันนับแต่วันที่ประกาศนี้มีผลใช้บังคับ

ข้อ ๗ ให้อธิบดีศาลปกครองชั้นต้นในศาลนั้นรักษาการตามประกาศนี้


ประกาศ
ณ วันที่ ๑๕ ตุลาคม พ.ศ. ๒๕๕๘
ปิยะ ปะตังทา
รองประธานศาลปกครองสูงสุดคนที่หนึ่ง
ปฏิบัติหน้าที่แทน
ประธานศาลปกครองสูงสุด







ปริยานุช/กัญฑรัตน์/จัดทำ
๑๑ พฤศจิกายน
๒๕๕๘

/ตรวจ
๑๑ พฤศจิกายน
๒๕๕๘















[๑] ราชกิจจานุเบกษา
เล่ม ๑๓๒/ตอนที่ ๑๐๕ ก/หน้า ๑๘/๖ พฤศจิกายน ๒๕๕๘